L-awturi li se jieħdu sehem huma Josephine Burden, Lou Drofenik, Karl Schembri, Aline P'nina Tayar, Mark Vella, Alex Vella Gera, u Anna Maria Weldon. Din hija sessjoni dwar in-narrattiva bil-Malti li qed tinkiteb minn awturi Maltin li jgħixu barra iżda li aktarx jaraw ix-xogħol tagħhom, ippubblikat Malta, bħala parti integrali mill-ferment letterarju f'art twelidhom. Għalkemm din is-sessjoni se tiffoka fuq in-narrattiva għall-kbar, hemm ukoll poeti Maltin ta' barra, bħal John Aquilina, Antoine ​Cassar u Nadia Mifsud, li qed jiktbu bil-Malti u jippubblikaw Malta. Din il-kitba relattivament ġdida Ivan Callus isejħilha "trażlokata," għax waqt li hija parti mill-korpus letterarju kontemporanju ta' Malta, indirizzata l-aktar lejn pubbliku Malti, qed tinkiteb f'pajjiżi oħrajn. Hija letteratura li, kważi kważi, setgħet inkitbet f'Malta. Għalkemm dawn l-awturi siefru, ejja ngħidu emigraw, għaxar snin ilu, jew aktar, ma nqatgħux mil-lingwa letterarja ta' art twelidhom, u għandhom relazzjoni ħajja u djalettika mal-letteratura kożmopolita ta' sħabhom f'Malta. Jista' jkun li d-distanza fiżika hija biss virtwali. Imma jista' jkun ukoll li tagħti lok għall-ħolqien ta' distanza kritika mill-blata, jew saħansitra għal romantiċizzazzjoni tagħha? Dawn huma awturi li se jibqgħu jiktbu dwar Malta, dwar il-Malta li kienu jafu meta kienu għadhom jgħixu hemm? U se jibqgħu jiktbu inevitabbilment bil-Malti? Jista' jkun li l-lingwaġġ letterarju tagħhom għandu xejriet partikulari u qed jagħti xi ħaġa differenti lil-letteratura kożmopolita Maltija?